

História|
(7347 krát čítané)
Mestská časť sa nachádza na východnom okraji mesta Košice a v terajšom tvare
bola ustanovená až zákonom 401/1990 Zb. o meste Košice. Pozostáva z dvoch
katastrálnych území, Vyšné Opátske na ktorom sa nachádza aj historická obec
Vyšné Opátske a Nižná Úvrať ktorá bola stále súčasťou mesta Košice.
Pôvodná historická obec Vyšné Opátske vznikla vyčlenením časti územia vo
vlastníctve opátstva z katastra obce Krásna nad Hornádom. Prvá písomná zmienka
pochádza z r. 1344. Počas svojej histórie prešla viacerými zmenami názvu, v r
1424 Apáthi, v r. 1731 Felsó Apáthi, neskôr Szilvásapati (Slivné Opátske). Z
obdobia posledne uvedeného názvu (1775) pochádza aj erb mestskej časti, ktorý
znázorňuje polo divokú guľatoplodú slivku.
K najstarším zachovalým stavbám v mestskej časti patrí budova bývalej školy z r.
1905 a miestny kostol Božského Srdca Ježišovho, ktorý bol ukončený v r. 1912. Na
území mestskej časti pôsobí aj TJ Vyšné Opátske, ktorej futbalový klub má už
viac než 80 ročnú históriu.
K významným štátnym inštitúciám na území mestskej časti patrí Ústav pre telesne
postihnuté deti a mládež, Detské diagnostické centrum, Metrologický úrad a
Telekomunikačný úrad.